שלומית (יישוב)

שְׁלוֹמִית הוא יישוב קהילתי דתי שנמצא בחבל שלום במועצה אזורית אשכול. היישוב מונה כ-400 נפשות, ושותפים להקמתו מועצה אזורית אשכול, החטיבה להתיישבות, תנועת אמנה והמשרד לפיתוח הנגב והגליל. היישוב נמצא במרחק של כ־1.5 קילומטר מגבול ישראל–מצרים וכ־7 קילומטר מרצועת עזה. זהו היישוב השני המערבי ביותר בישראל, אחרי קיבוץ כרם שלום הסמוך. במאי 2001 ממשלת ישראל הסכימה על הצעת ההחלטה שהביא לממשלה שר התשתיות אביגדור ליברמן, בגיבוי ראש הממשלה אריאל שרון, על תוכנית להקמת 5 יישובים בחולות חלוצה. מטרת ההחלטה הייתה למנוע מסירת השטח במסגרת הסכם לחילופי שטחים כחלק מהסדר הקבע עם הפלסטינים. זאת לאחר שעלתה אפשרות שהאזור ישמש כחלק ממדינה פלסטינית עתידית במסגרת חילופי שטחים, ותיתן מענה לצפיפות האוכלוסין ברצועת עזה. הצעה כזו נכללה, לדוגמה, ביוזמת ז'נבה, וגם אהוד ברק תמך ברעיון זה בהיותו ראש הממשלה, בשנת 2000. מייד הוחל בתכנון שלושה יישובים: שלומית, ניצנית וחלוצית והוקמה ועדת היגוי. במקביל, בשנת 2002 אישרה הוועדה המקומית לתכנון ובניה רמת נגב את הכרזתה של שמורת טבע בחולות חלוצה על מנת למנוע בנייה שתפגע בשטחי הטבע שבהם נמצאים בעלי חיים וצמחים מוגנים. בין המתנגדים לפיתוח השטח היה ארגון חיים וסביבה שטען כי הקמת יישובים חדשים לא רק תפגע בטבע, אלא גם תחליש יישובים קיימים בפריפריה, על ידי הפניית תקציבים לפיתוח חדש על חשבון השקעה ביישובים קיימים. כך שביצוע ההחלטה התעכב. בינואר 2005 אישרה הוועדה מקומית לתכנון ולבנייה אשכול את התוכניות להקמת שלומית, בה בשלב הראשון ייבנו 1,500 יחידות דיור. בפברואר 2005 הוועדה המחוזית לתכנון ולבנייה הפקידה תוכנית מפורטת ליישוב, בה רק 500 יחידות דיור שנועדו למפוני רצועת עזה לאחר ביצוע תוכנית ההתנתקות. באוגוסט 2011 אוכלס המקום לראשונה על ידי גרעין של בוגרי מכינה קדם-צבאית עצם, שהתגוררו במבנים יבילים עד להשלמת בניית מבני הקבע. בקיץ 2014 נרכשו 28 מגרשים ראשונים ביישוב, וביולי 2015 החלה בניית בתי הקבע. נכון למאי 2020, ביישוב יש כ-50 בתי קבע מיושבים ומקצתם בתהליכי בנייה. במתקפת הפתע על ישראל באוקטובר 2023, כעשרה מחברי כיתת הכוננות של שלומית התגייסו לטובת ישוב פרי גן הסמוך, שהותקף בקרב פרי גן בידי שמונה מחבלים שחדרו ליישוב. הם הצליחו להציל את פרי גן מטבח. ארבעה מחברי כיתת הכוננות נהרגו (שניים - בכור סויד ואוריאל ביבי - בהתקלות באזור צומת מגן, ושניים - ראובן שישפורטיש ואביעד גד כהן - בהתקלות בפרי גן), ארבעה נפצעו בינוני-קשה. רב היישוב הוא הרב אריאל אברהם איגרא, בנו של הדיין הרב אליעזר איגרא. בהיותו יישוב חקלאי או יישוב באזור פיתוח, עובדים המעתיקים את מקום מגוריהם ליישוב וגרים בו לפחות שישה חודשים רצופים, נהנים מכך שאם התפטרו לשם כך מעבודתם, ההתפטרות תיחשב להם כפיטורים. בהיותו אחד מיישובי עוטף עזה, ניתן לתושביו זיכוי ממס הכנסה בהתאם לסעיף 11 לפקודת מס הכנסה. מדיה וקבצים בנושא שלומית בוויקישיתוף פרויקט ההרחבה בשלומית, משקים בנגב אילנה קוריאל, יישוב חדש ליד מצרים: "אין פחד, העיקר הציונות", באתר ynet, 31 באוגוסט 2011 דף הפייסבוק של היישוב אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. הנתונים לפי טבלת מדד חברתי כלכלי של למ"ס נכון לשנת 2021 עליזה ארבלי, הוגשה תוכנית להקמת 5 יישובים בחלוצה, באתר הארץ, 8 במאי 2001 דליה שחורי, יוסי ורטר, הממשלה החליטה לפעול להקמת יישובים בחולות חלוצה, באתר הארץ, 15 ביולי 2001 חלוצי חלוצה להכשלת הסדר שלום, באתר הארץ, 19 ביולי 2001 צפריר רינת, למרות המאמצים, הקמת יישובים בחלוצה תפגע בסביבה, באתר הארץ, 11 בפברואר 2004 דליה טל, ‏ועדת היגוי ליישוב בחולות חלוצה, באתר גלובס, 17 ביוני 2001 תמר נהרי‏, חולות חלוצה יוכרזו שמורת טבע, באתר וואלה, 7 בינואר 2002 דוד הכהן, "חיים וסביבה": אסור לבנות בחלוצה, באתר ynet, 15 ביולי 2001 ארז ארליכמן, יש חיים בחולות, באתר ynet, 10 באפריל 2009 גדי גולן, ‏המחוזית קיבלה תוכניות להקמת שלומית וחלוצית 4, באתר גלובס, 9 בינואר 2005 המחוזית הפקידה תוכנית מפורטת לישוב שלומית בחלוצה - מיועד למתפני גוש קטיף, באתר גלובס, 6 בפברואר 2005 הופקדה בתנאים תוכנית להקמת יישוב בחולות חלוצה עבור מפוני קטיף, באתר גלובס, 5 במרץ 2006 אילנה קוריאל, יישוב חדש ליד מצרים: "אין פחד, העיקר הציונות", באתר ynet, 31 באוגוסט 2011 אנה רויטמן‏, שלומית בונה יישוב- החלה בניית בתי הקבע בחולות חלוצה, באתר וואלה, 9 ביולי 2015 "הם חיו ומתו כגיבורים", באתר www.inn.co.il, ‏2.11.23 רס"ר (מיל') בכור סויד הי"ד - באתר צה"ל לחללי חרבות ברזל, באתר www.idf.il רס"ן אוריאל ביבי הי"ד - באתר צה"ל לחללי חרבות ברזל, באתר www.idf.il רס"ם (מיל') ראובן שישפורטיש הי"ד - באתר צה"ל לחללי חרבות ברזל, באתר www.idf.il רס"ם (מיל') אביעד גד כהן הי"ד - באתר צה"ל לחללי חרבות ברזל, באתר www.idf.il תקנה 12(ב) לתקנות פיצויי פיטורים (חישוב הפיצויים, והתפטרות שרואים אותה כפיטורים), תשכ"ד-1964 בהתאם לסעיף 11 לפקודת מס הכנסה ניתן לתושב יישוב זה זיכוי ממס הכנסה בשיעור מסוים מהכנסתו החייבת מיגיעה אישית, בתנאי שהתגורר ביישוב שנה לפחות. ראו חוברות ניכויים חודשיות - לוח עזר לחישוב מס הכנסה ממשכורת ושכר עבודה, באתר של רשות המיסים